## El Consell convalida la pròrroga del conveni amb el Ministeri de Sanitat i la Fundació Amancio Ortega per a la implantació de la protonteràpia

*** Este conveni específic es prorroga per altres quatre anys
* L’objectiu és sincronitzar les accions previstes en el conveni marc**

El Consell ha convalidat la subscripció de la pròrroga del conveni específic de col·laboració entre el Ministeri de Sanitat, la Fundació Amancio Ortega i les conselleries competents en matèria de salut de la Comunitat Valenciana, Andalusia, Canàries, Catalunya, Galícia, Madrid i País Basc, per a la col·laboració en la implantació de la protonteràpia en el Sistema Nacional de Salut.

En octubre de 2021 es va subscriure un conveni marc que establia la col·laboració entre el Ministeri de Sanitat, la Fundació Amancio Ortega i les conselleries competents en matèria de salut de les comunitats citades, per a la implantació de la prototenràpia en el Sistema Nacional de Salut.

En desembre de 2023 es va subscriure un conveni específic entre les parts en el qual es concretava l’import final de la donació, la forma i els terminis en els quals la fundació realitzaria les aportacions, així com la documentació que havia de presentar-se a la citada fundació per a la realització de les successives aportacions, en funció dels termes acordats.

La vigència d’este conveni específic finalitza en octubre de 2025 i es prorroga per altres quatre anys, per a sincronitzar, durant la vigència dels dos convenis, les accions previstes en estos.

**Implantació de la protonteràpia**

L’equip de protonteràpia destinat a la Comunitat Valenciana estarà situat en l’Hospital Universitari i Politècnic La Fe de València.

La protonteràpia està especialment indicada per al tractament del càncer en xiquets i tumors de difícil accés, és la tecnologia disponible més precisa per a lluitar contra el càncer mitjançant radioteràpia. Es tracta d’una tècnica avançada que és clau en la curació de molts tipus de càncer i que millora la qualitat de vida de milers de pacients.

D’esta manera, en virtut del conveni marc, la Fundació Amancio Ortega finança la seua compra i, per la seua banda, la Generalitat, a través de la Conselleria de Sanitat, es fa responsable de la inversió necessària per a la seua instal·lació, posada en funcionament i manteniment.

Està previst simultaniejar l’execució de les obres de construcció de la mateixa edificació amb la instal·lació de l’equip de protonteràpia per a poder fer ús com més prompte millor d’esta tecnologia.

Estos equips requerixen la construcció d’un gran búnquer de formigó armat per a contindre les radiacions ionitzants i la calor que desprén el procés de producció de protons a partir d’àtoms d’hidrogen. Així mateix, el contenidor tindrà unes parets amb una grossària de 2,5 metres d’ample per a evitar qualsevol tipus de filtració.

La Conselleria de Sanitat ja està construint l’edifici a on se situarà l’equip de protonteràpia, en una parcel·la situada al costat de l’Hospital La Fe i estarà connectat subterràniament amb el Servici d’Oncologia Radioteràpica de l’hospital.

A més de la construcció del centre, la Conselleria assumix la instal·lació i posada en funcionament de l’equipament tecnològic, els recursos humans, el pla de formació del personal i el manteniment.

El cost de l’equip de protonteràpia i de l’equipament complementari, donat per la Fundació Amancio Ortega, s’eleva a 29,04 milions d’euros i forma part del Programa per a la implantació de la protonteràpia en el Sistema Nacional de Salut.

Per la seua part, la Conselleria de Sanitat ha adjudicat l’obra del nou edifici per 21,5 milions d’euros.

La previsió és que tant l’obra com la instal·lació de l’equipament finalitze a finals de maig de 2027 i després del calibratge i comprovació dels equips es puga tractar el primer pacient.

Fecha: 04/11/2025